
E L Ő T E R J E S Z T É S

Sülysáp Nagyközség Önkormányzata Képviselő-testületének
2012. március 22-én tartandó munkaterv szerinti ülésére

16. napirendhez

Tárgy: Pályázat benyújtása a 4/2012. (III. 1.) BM rendeletben szereplő önkormányzati feladatellátást szolgáló fejlesztésekhez kapcsolódó támogatásokra
Tisztelt Képviselő-testület!

A Magyarország 2012. évi központi költségvetéséről szóló törvény alapján a tárgyban hivatkozott belügyminiszteri rendelet három fejlesztési célt határoz meg:

1. társult formában működtetett, kötelező önkormányzati feladatot ellátó intézmények fejlesztésének, felújításának támogatása, 

2. iskolai és utánpótlás sport infrastruktúra-fejlesztésének, felújításának támogatása

3. közbiztonság növelését szolgáló fejlesztések megvalósítása. 

A támogatás formája vissza nem térítendő támogatás, melynek maximális összege 
· az 1. pont esetében 30 millió Ft, 
· a 2. pont esetében 20 millió Ft, 
· a 3. pont esetében 10 millió Ft.

A pályázaton igényelhető támogatás maximális mértéke a fejlesztéshez szükséges összeg 80 %-a. A támogatás további feltétele, hogy az önkormányzat a támogatásból megvalósuló építéssel járó beruházás megvalósítása során a támogatási összeg legalább 5 %-ának mértékéig határozott idejű közfoglalkoztatási jogviszony keretében közfoglalkoztatottakat alkalmaz.

Egyes célokra vonatkozó szabályok:
1. Társult formában működtetett, kötelező önkormányzati feladatot ellátó intézmények fejlesztésének, felújításának támogatása

Ezen fejlesztési cél esetében az alábbi feladatokat ellátó intézmények infrastrukturális fejlesztése, felújítása támogatható: bölcsődei nevelés, óvodai nevelés, szociális étkeztetés, családsegítés.
Az intézményfejlesztési támogatás az épület felújítására, fejlesztésére, elsősorban fűtéskorszerűsítésre, nyílászáró-cserére, hőszigetelésre és e feladatellátáshoz szükséges eszközök vagy berendezések beszerzésére igényelhető. 
2. Iskolai és utánpótlás sport infrastruktúra-fejlesztésének, felújításának támogatása
A támogatás a helyi önkormányzat, többcélú kistérségi társulás tulajdonában lévő, sportlétesítményként üzemelő létesítmény fejlesztésére, felújítására, illetve új sportlétesítmény létrehozására, eszközbeszerzésre igényelhető.
3. Közbiztonság növelését szolgáló fejlesztések megvalósítása
A támogatást a települési önkormányzat a közbiztonság növelését szolgáló fejlesztések megvalósítása érdekében igényelhet.

A konkrét pályázati célok, javaslatok szóban kerülnek előterjesztésre. 
…/2012. (III. 22.) ÖKT határozati javaslat

Sülysáp Nagyközség Önkormányzatának Képviselő-testülete úgy dönt, hogy 

1./ Az önkormányzati feladatellátást szolgáló fejlesztésekhez kapcsolódó támogatások igénybevételének részletes szabályairól szóló 4/2012. (III. 1.) BM rendelet alapján a következő pályázati célokra nyújt be pályázatot:

a/ Iskolai és utánpótlás sport infrastruktúra-fejlesztés, felújítás – futsal pálya létesítése a …. alatti ingatlanon.
b/ Közbiztonság növelését szolgáló fejlesztések megvalósítása – átkelőhely kialakítása a Szent István Általános Iskola előtt, a 3. sz. orvosi rendelő környezetének, valamint az almáskerti játszótér és környezetének térfigyelő kamerákkal történő ellátása.
2./ A pályázatokhoz szükséges önerőt a költségvetés …. keretének terhére biztosítja.
3./ Felkéri és felhatalmazza a polgármestert a szükséges intézkedések megtételére.
Határidő: 1./-2./ azonnal; 4./ 2012. április 2., majd folyamatos a projekt lezárásáig
Felelős: polgármester

Sülysáp, 2012. március 19.


Horinka László s.k.  


polgármester

Láttam!
Sülysáp, 2012. március 19.

Tóth Krisztina  
jegyző

